PMIndiaData/PMIndiaSum huggingface dataset:
ବାରଣାସୀର ଦୀନ ଦୟାଲ ହସ୍ତକଳା ସଙ୍କୁଳଠାରେ ଉତ୍କର୍ଷ କେନ୍ଦ୍ରକୁ ଉଦଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରଣାସୀରେ ଦୀନ ଦୟାଲ ହସ୍ତକଳା ସଙ୍କୁଳଠାରେ ଉତ୍କର୍ଷ କେନ୍ଦ୍ରକୁ ଉଦଘାଟନ କରିଛନ୍ତି । ପ୍ରବାସୀ ଭାରତୀୟ ଦିବସ ସମାରୋହରୁ ସିଧାସଳଖ ପ୍ରଧାନମନ୍ତ୍ରୀ ଏଠାରେ ପହଁଚି ହସ୍ତକଳା ସଙ୍କୁଳଠାରେ 55ଟି ଆଉଟଲେଟ ଥିବା ଏହି ଉତ୍କର୍ଷ କେନ୍ଦ୍ରକୁ ଉଦଘାଟନ କରିବା ଲାଗି ଫଳକର ଉନ୍ମୋଚନ କରିଥିଲେ । ଏହି କେନ୍ଦ୍ରଟି ସ୍ଥାନୀୟ ଅଂଚଳର ହସ୍ତତନ୍ତ କାରୀଗରଙ୍କ ପ୍ରତି ସମର୍ପିତ ହୋଇଛି । ଦୀନଦୟାଲ ହସ୍ତକଳା ସଙ୍କୁଳସ୍ଥିତ ମଂଚରେ ପହଁଚିବା ପୂର୍ବରୁ ସେ ହସ୍ତତନ୍ତ ସଂଗ୍ରହାଳୟର ବିଭିନ୍ନ ଗ୍ୟାଲେରୀ ବୁଲି ଦେଖିଥିଲେ । ଏଠାରେ ସେ ଦୁଇଟି ପୁସ୍ତକ : “କାଶୀ : ଦି ୟୁନିଭର୍ସ ଅଫ କ୍ରାଫ୍ଟ ଏଣ୍ଡ ଟେକ୍ସଟାଇଲ୍ସ ଏବଂ ଇଣ୍ଡିଆନ ଟେକ୍ସଟାଇଲ୍ସ : ହିଷ୍ଟ୍ରି, ସ୍ପ୍ଲେଣ୍ଡର, ଗ୍ରାଣ୍ଡର” ଉନ୍ମୋଚନ କରିଥିଲେ । ବାରଣାସୀର ଚୌକାଘାଟଠାରେ ସମନ୍ୱିତ ବୟନ କାର୍ଯ୍ୟାଳୟକୁ ଫଳକ ଉନ୍ମୋଚନ ପୂର୍ବକ ସେ ଉଦଘାଟନ କରିଥିଲେ ।
ଅଣପାରମ୍ପରିକ ହାଇଡ୍ରୋକାର୍ବନ ଅନୁସନ୍ଧାନ ଓ ବିକାଶ ନୀତିର ରୂପରେଖକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଶେଲ ଅଏଲ/ଗ୍ୟାସ, କୋଲ ବେଡ ମିଥେନ ଭଳି ଅଣ-ପାରମ୍ପରିକ ହାଇଡ୍ରୋକାର୍ବନ ଅନୁସନ୍ଧାନ ଏବଂ ବିକଶିତ କରିବା ଲାଗି ଆବଶ୍ୟକ ନୀତି ରୂପରେଖକୁ ମଞ୍ଜୁରି ଦେଇଛନ୍ତି । ବର୍ତ୍ତମାନର କ୍ଷେତ୍ରଫଳରେ ଅଣ-ପାରମ୍ପରିକ ହାଇଡ୍ରୋକର୍ବନ କ୍ଷମତାକୁ ଦୋହନ କରିବା ସମ୍ପର୍କରେ ବର୍ତ୍ତମାନର ଲାଇସେନ୍ସଧାରୀ/ପଟ୍ଟାଧାରୀ ଠିକାଦାରମାନଙ୍କୁ ପ୍ରୋତ୍ସାହିତ କରିବା ନିମନ୍ତେ ପ୍ରଚଳିତ ଉତ୍ପାଦନ ଭାଗିଦାରୀ କଂଟ୍ରାକ୍ଟ, ସିଭିଏମ କଂଟ୍ରାକ୍ଟ ଏବଂ ନାମିତ କ୍ଷେତ୍ର ଅଧିନରେ ଏହାର ଅନୁପାଳନ କରାଯିବ । ଲାଭ : ଏହି ନୀତି ଦ୍ୱାରା ବର୍ତ୍ତମାନ କଂଟ୍ରାକ୍ଟ କ୍ଷେତ୍ରରେ ସମ୍ଭାବ୍ୟ ହାଇଡ୍ରୋକାର୍ବନ ଭଣ୍ଡାରର ଉପଯୋଗ ଲାଗି କ୍ଷମତା ବୃଦ୍ଧି ହେବ, ଯାହା ବର୍ତ୍ତମାନ ସୁଦ୍ଧା ଅସୁନ୍ଧାନ କରାଯାଇନଥିଲା ଏବଂ ଯାହାର ବିକଶିତ କରାଯାଇନାହିଁ । ଏହି ନୀତିର କାର୍ଯ୍ୟକାରୀ ହେବା ଦ୍ୱାରା ନୂତନ ହାଇଡ୍ରୋକାର୍ବନ ଅନୁସନ୍ଧାନ ସମ୍ପର୍କରେ ଅନ୍ୱେଷଣ ଏବଂ ଉତ୍ପାଦନ ଗତିବିଧିରେ ନୂତନ ନିବେଶ ହେବ । ଯାହାଫଳରେ ଘରୋଇ ଉତ୍ପାଦନରେ ବୃଦ୍ଧି ହେବ ବୋଲି ଆଶା କରାଯାଉଛି । ଅତିରିକ୍ତ ହାଇଡ୍ରୋକାର୍ବନ ସମ୍ପଦର ଅନୁସନ୍ଧାନ ଏବଂ ବିକାଶ କରାଯିବା ଦ୍ୱାରା ନୂଆ ନିବେଶ ତ୍ୱରାନ୍ୱିତ ହେବ, ଆର୍ଥିକ ଗତିବିଧିରେ ବୃଦ୍ଧି, ଅତିରିକ୍ତ ନିଯୁକ୍ତି ସୁଯୋଗ ସୃଷ୍ଟି ହେବାର ଆଶା କରାଯାଉଛି । ଫଳରେ ସମାଜର ବିଭିନ୍ନ ବର୍ଗ ଲାଭାନ୍ୱିତ ହୋଇପାରିବେ । ଏହାଦ୍ୱାରା ନୂଆ, ଅଭିନବ ଏବଂ ଉତ୍କୃଷ୍ଟ ପ୍ରଯୁକ୍ତିର ସମ୍ଭାବନା ବୃଦ୍ଧି ହେବ ଏବଂ ଅଣପାରମ୍ପରିକ ହାଇଡ୍ରୋକାର୍ବନ ବିକାଶ ଲାଗି ନୂଆ ପ୍ରଯୁକ୍ତି ସହଯୋଗର ମାର୍ଗ ପ୍ରଶସ୍ତ ହେବ ।
ଗ୍ରାମ୍ୟ ବିକାଶ ମନ୍ତ୍ରଣାଳୟ, ଏଫଏଓ ମଧ୍ୟରେ ସ୍ଵାକ୍ଷରିତ ବୁଝାମଣାପତ୍ରକୁ କ୍ୟାବିନେଟର ଅନୁମୋଦନ

ଭାରତରେ ଗ୍ରାମାଂଚଳ ବିକାଶ କାର୍ଯ୍ୟକ୍ରମର ସଫଳ ରୂପାୟନ ନିମନ୍ତେ ଆବଶ୍ୟକ ଜ୍ଞାନ କୌଶଳ ଯୋଗାଣ ପାଇଁ ଗ୍ରାମାଂଚଳ ବିକାଶ ମନ୍ତ୍ରଣାଳୟ ଏବଂ ବିଶ୍ଵ ଖାଦ୍ୟ ଓ କୃଷି ସଂଗଠନ ମଧ୍ୟରେ ସ୍ଵାକ୍ଷରିତ ବୁଝାମଣାପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନନେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସ୍ଵୀକୃତି ପ୍ରଦାନ କରିଛନ୍ତି । ଏହି ଏମଓୟୁ ମାଧ୍ୟମରେ ଦକ୍ଷିଣ-ଦକ୍ଷିଣ ସହଯୋଗ ବ୍ୟବସ୍ଥା ଦୀନଦୟାଲ ଅନ୍ତ୍ୟୋଦୟ ଯୋଜନା – ଜାତୀୟ ଗ୍ରାମୀଣ ଜୀବନଜୀବିକା ଅଭିଯାନ (DAY-NRIM)ର ଅନୁଭୂତିକୁ ପାରସ୍ପରିକ ଆଦାନପ୍ରଦାନ ଓ କଥାବାର୍ତ୍ତା ଏକ ସୁକାର୍ଯ୍ୟାନ୍ଵୟନ ଶିକ୍ଷଣ କେନ୍ଦ୍ର ସ୍ଥାପନ ଆଦି ପ୍ରବର୍ତ୍ତନ କରାଯାଇଛି । ଏହାଦ୍ଵାରା ଗ୍ରାମାଂଚଳର ଲୋକମାନଙ୍କ ଜୀବନଜୀବିକାରେ ଯଥେଷ୍ଟ ଉନ୍ନତି ଅଣାଯାଇ ପାରିବ । ସେହିଭଳି ପ୍ରମୁଖ କୃଷି ଓ କୃଷି ଶିଳ୍ପ ଉତ୍ପାଦନରେ ମଧ୍ୟ ଏହା ଦୀର୍ଘକାଳୀନ ମୂଲ୍ୟଶ୍ରୁଙ୍ଖଳ ଯୋଗ କରିପାରିବ । ପୁଣି ନିଯୁକ୍ତି ସଂପ୍ରସାରଣ, ବିଶେଷ କରି ଗ୍ରାମାଂଚଳର ଯୁବଗୋଷ୍ଠୀ ମଧ୍ୟରେ କୌଶଳ ବିକାଶ, ସାମାଜିକ ସୁରକ୍ଷା ବ୍ୟବସ୍ଥାର ସୁଦୃଢ଼ୀକରଣ, ଆପଦ ପରିଚାଳନା ବ୍ୟବସ୍ଥାର ସୁବନ୍ଦୋବସ୍ତ ତଥା ଜଳକ୍ଲିଷ୍ଟ ଓ ବିପର୍ଯ୍ୟୟ ପ୍ରବଣ ଜିଲ୍ଲାମାନଙ୍କରେ ଏହା ଲୋକମାନଙ୍କ ମୁକାବିଲା ଶକ୍ତିକୁ ସାମର୍ଥ୍ୟ ଯୋଗାଇବ । ଉଭୟପକ୍ଷଙ୍କ ପାଇଁ ଉପକାରସିଦ୍ଧ ବ୍ୟବସ୍ଥା ମାଧ୍ୟମରେ ଏହି ସବୁ କାର୍ଯ୍ୟକ୍ରମ ପ୍ରବର୍ତ୍ତନ ହେବ ଯାହା ଗ୍ରାମାଂଚଳ ଦାରିଦ୍ର୍ୟ ଦୂରୀକରଣରେ ସହାୟକ ହୋଇପାରିବ । ପୁନଶ୍ଚ ଏହା ଗ୍ରାମାଂଚଳ ମହିଳାମାନଙ୍କୁ ଆର୍ଥିକ ଦୃଷ୍ଟିରୁ ସଶକ୍ତ କରିବ ଓ ଗ୍ରାମାଂଚଳର ଗରିବ ଲୋକଙ୍କୁ ପ୍ରାକୃତିକ ସମ୍ପଦ ଉପଲବଧ କରାଇବା ସହ ସେମାନଙ୍କୁ ଦୀର୍ଘସ୍ଥାୟୀ ସାମାଜିକ ସୁରକ୍ଷା ପ୍ରଦାନ କରିବ । ଦୀନଦୟାଲ ଅନ୍ତ୍ୟୋଦୟ ଯୋଜନା, ଜାତୀୟ ଗ୍ରାମୀଣ ଜୀବନଜୀବିକା ମିଶନ ଭାରତ ସରକାରଙ୍କ ଗ୍ରାମାଂଚଳ ବିକାଶ ମନ୍ତ୍ରଣାଳୟର ଏକ ଫ୍ଲାଗସିପ କାର୍ଯ୍ୟକ୍ରମ । ସାମାଜିକ ଅଗ୍ର ଚଳନ, ଆର୍ଥିକ ସମାଯୋଜନ ଏବଂ ଦୀର୍ଘସ୍ଥାୟୀ ବିକାଶଧାରାକୁ ପ୍ରୋତ୍ସାହନ ପ୍ରଦାନ କରିବା ଏହାର ମୁଖ୍ୟ ଉଦ୍ଦେଶ୍ୟ ।
ଋଷିଆର ରାଷ୍ଟ୍ରପତି ନିର୍ବାଚନରେ ବିଜୟ ପାଇଁ ରାଷ୍ଟ୍ରପତି ପୁଟିନଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଋଷିଆ ମହାସଂଘର ଗତକାଲି ଅନୁଷ୍ଠିତ ରାଷ୍ଟ୍ରପତି ନିର୍ବାଚନରେ ଭ୍ଲାଡିମିର ପୁଟିନ ପୁଣି ଥରେ ବିଜୟୀ ହୋଇଛନ୍ତି । ଏହି ବିଜୟ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟେଲିଫୋନ ଯୋଗେ ରାଷ୍ଟ୍ରପତି ପୁଟିନଙ୍କୁ ଅଭିନନ୍ଦନ ଜଣାଇଛନ୍ତି । ନିଜର ଶୁଭେଚ୍ଛା ଓ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ ଭାରତ-ଋଷ ମଧ୍ୟରେ ରହି ଆସିଥିବା ‘ସ୍ଵତନ୍ତ୍ର ଓ ବିଶେଷାଧିକାରପ୍ରାପ୍ତ ରଣନୀତିକ ଭାଗିଦାରୀତା’ ଋଷ ରାଷ୍ଟ୍ରପତି ମିଷ୍ଟର ପୁଟିନଙ୍କ ନେତୃତ୍ଵରେ ଅଧିକରୁ ଅଧିକ ମଜବୁତ ଓ ଶକ୍ତିଶାଳୀ ହେବ ବୋଲି ଆଶା ପ୍ରକାଶ କରିଛନ୍ତି । ଚଳିତ ବର୍ଷ ଶେଷ ଭାଗରେ ଭାରତରେ ହେବାକୁ ଥିବା ଦ୍ଵିପାକ୍ଷିକ ବାର୍ଷିକ ଶିଖର ସମ୍ମିଳନୀ ପାଇଁ ସେ ରାଷ୍ଟ୍ରପତି ପୁଟିନଙ୍କୁ ଭବ୍ୟ ସ୍ଵାଗତ ଜଣାଇବା ଲାଗି ଅପେକ୍ଷା କରିଛନ୍ତି ବୋଲି କହିଥିଲେ । ଟେଲିଫୋନ ଯୋଗେ ଅଭିନନ୍ଦନ ଓ ବାର୍ତ୍ତାଳାପ ପାଇଁ ରାଷ୍ଟ୍ରପତି ପୁଟିନ ପ୍ରଧାନମନ୍ତ୍ରୀଙ୍କୁ ଅଶେଷ ଧନ୍ୟବାଦ ଜଣାଇଥିଲେ । ଭାରତ-ରୁଷିଆ ସମ୍ବନ୍ଧକୁ ସବୁ ସ୍ତର ଓ କ୍ଷେତ୍ରରେ ଅଧିକ ମଜବୁତ କରିବା ଲାଗି ନିଜର ପ୍ରତିବଦ୍ଧତା ପ୍ରକଟ କରି ରାଷ୍ଟ୍ରପତି ପୁଟିନ ଭାରତର ଜନସାଧାରଣ ଓ ଏହାର କ୍ରମବର୍ଦ୍ଧମାନ ପ୍ରଗତି ପାଇଁ ଶୁଭେଚ୍ଛା ଜଣାଇଥିଲେ ।
ଭାରତ-ଫିଜି ବିମାନ ସେବା ଚଳାଚଳ ରାଜିନାମାକୁ କେବିନେଟ ମଞ୍ଜୁରି

ଭାରତ ଓ ଫିଜି ମଧ୍ୟରେ ସ୍ୱାକ୍ଷରିତ ବିମାନ ସେବା ରାଜିନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ସ୍ୱୀକୃତି ମିଳିଛି । ଏହି ରାଜିନାମା ବର୍ତ୍ତମାନ କାର୍ଯ୍ୟକାରୀ ହେଉଥିବା ରାଜିନାମାର ଉନ୍ନତିକରଣ । 1974 ମସିହା ଜାନୁଆରୀ 28 ତାରିଖରେ ପ୍ରଥମେ ଦୁଇ ଦେଶ ମଧ୍ୟରେ ବିମାନ ସେବା ରାଜିନାମା ସ୍ୱାକ୍ଷରିତ ହୋଇଥିଲା । ବେସାମରିକ ବିମାନ ସେବା କ୍ଷେତ୍ରରେ ICAO ର ସଦ୍ୟତମ ସଂଶୋଧନକୁ ଦୃଷ୍ଟିରେ ରଖି ଫିଜି ଓ ଭାରତ ଦ୍ୱିପାକ୍ଷିକ ରାଜିନାମାର ଉନ୍ନତି ଘଟାଇଛନ୍ତି । ତେଣୁ ଆଇନ ଓ ନ୍ୟାୟ ମନ୍ତ୍ରଣାଳୟ, ଅର୍ଥ ମନ୍ତ୍ରଣାଳୟ (ଆର୍ଥିକ ବ୍ୟାପାର ଓ ରାଜସ୍ୱ ବିଭାଗ), ବୈଦେଶିକ ବ୍ୟାପାର ମନ୍ତ୍ରଣାଳୟ, ବାଣିଜ୍ୟ ବିଭାଗ ଏବଂ ପର୍ଯ୍ୟଟନ ମନ୍ତ୍ରଣାଳୟ ସହ ପରାମର୍ଶ କ୍ରମେ ଏହି ବିମାନସେବା ରାଜିନାମାର ଚିଠା ପ୍ରସ୍ତୁତ କରାଯାଇଛି । ଏହାର ପ୍ରମୁଖ ବୈଶିଷ୍ଟ୍ୟ ଗୁଡିକ ହେଲା – ଉଭୟ ରାଷ୍ଟ୍ର ଗୋଟିଏ କିମ୍ବା ଏକାଧିକ ଏୟାର ଲାଇନକୁ ସେବା ପାଇଁ ମୁତୟନ କରିପାରିବେ । ଏହି ଏୟାର ଲାଇନ ଅପରପକ୍ଷ ରାଷ୍ଟ୍ରରେ ନିଜ ନିଜ କାର୍ଯ୍ୟାଳୟ ସ୍ଥାପନର ଅଧିକାର ପାଇବେ । ଉଭୟ ରାଷ୍ଟ୍ରଙ୍କ ଏୟାର ଲାଇନ ବିମାନ ଚଳାଚଳ ଲାଗି ସମାନ ସୁଯୋଗ ପାଇବେ । ସେମାନେ ନିଜ ନିଜର ବିମାନ ଭଡ଼ା ସହମତି ଭିତ୍ତିରେ ସ୍ଥିର କରିବେ । ଦୁଇ ଦେଶର ବିମାନ ସେବା କମ୍ପାନୀ ପରସ୍ପର ମଧ୍ୟରେ ସହଯୋଗ ଭିତ୍ତିରେ ବ୍ୟବସାୟିକ ରାଜିନାମା କରିପାରିବେ ।
ଅକ୍ଟୋବର ୧୨ରେ ୨୮ତମ ଏନଏଚଆରସି ପ୍ରତିଷ୍ଠା ଦିବସରେ ଯୋଗ ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୧୨, ୨୦୨୧ ପୂର୍ବାହ୍ନ ୧୧ଟାରେ ଭିଡିଓ କନଫରେନ୍ସିଂ ମାଧ୍ୟମରେ ଜାତୀୟ ମାନବାଧିକାର ଆୟୋଗ (ଏନଏଚଆରସି)ର ୨୮ତମ ପ୍ରତିଷ୍ଠା ଦିବସରେ ଭାଗ ନେବେ । ଏହି ଅବସରରେ ସେ ସମ୍ବୋଧନ ମଧ୍ୟ ଦେବେ । କେନ୍ଦ୍ର ଗୃହ ମନ୍ତ୍ରୀ ଓ ଏନଏଚଆରସି ଅଧ୍ୟକ୍ଷ ମଧ୍ୟ ଏହି କାର୍ଯ୍ୟକ୍ରମରେ ଉପସ୍ଥିତ ରହିବେ । ଜାତୀୟ ମାନବାଧିକାର ଆୟୋଗ ସମ୍ପର୍କରେ ମାନବାଧିକାର ସୁରକ୍ଷା ଅଧିନିୟମ, ୧୯୯୩ ଅନ୍ତର୍ଗତ ଅକ୍ଟୋବର ୧୨, ୧୯୯୩ରେ ମାନବାଧିକାର ସୁରକ୍ଷା ଓ ପ୍ରୋତ୍ସାହନ ପାଇଁ ଏନଏଚଆରସି ପ୍ରତିଷ୍ଠା ହୋଇଥିଲା । କୌଣସି ପ୍ରକାର ମାନବାଧିକାର ଉଲ୍ଲଙ୍ଘନ ହେଲେ ଆୟୋଗ ନିଜ ଆଡୁ ପଦକ୍ଷେପ ନେଇଥାନ୍ତି, ତଦନ୍ତ କରନ୍ତି ଓ ମାନବାଧିକାର ଉଲ୍ଲଙ୍ଘନ କ୍ଷେତ୍ରରେ ପୀଡିତଙ୍କୁ କ୍ଷତିପୂରଣ ପ୍ରଦାନ କରିବା ସହ ଦୋଷୀ ଅଧିକାରୀଙ୍କ ବିରୋଧରେ ଆଇନଗତ ଓ ଅନ୍ୟାନ୍ୟ ଦୃଷ୍ଟାନ୍ତମୂଳକ ପଦକ୍ଷେପ ଗ୍ରହଣ କରିଥାନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ‘ସତ୍ୟବାମାସାଟ୍’ ଉପଗ୍ରହ ନିର୍ମାଣକାରୀ ଛାତ୍ର ଟିମ୍

‘ସତ୍ୟବାମାସାଟ୍’ ଉପଗ୍ରହ ନିର୍ମାଣ କରିଥିବା ଛାତ୍ରଛାତ୍ରୀମାନଙ୍କ ଏକ ଗୋଷ୍ଠୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ନୂଆଦିଲ୍ଲୀରେ ସାକ୍ଷାତ କରିଛନ୍ତି । ସେମାନଙ୍କ ସହ ସତ୍ୟବାମା ବିଶ୍ୱବିଦ୍ୟାଳୟର କୁଳପତି ଡଃ ବି.ଶୀଲା ରାନି ମଧ୍ୟ ଥିଲେ । ଗ୍ରୀନହାଉସ୍ ଗ୍ୟାସ ଉପରେ ତଥ୍ୟ ସଂଗ୍ରହ ପାଇଁ ଉଦ୍ଦିଷ୍ଟ ଏହି ଉପଗ୍ରହକୁ ପ୍ରସ୍ତୁତ କରିଥିବା ଟିମର ଉଦ୍ୟମକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଇସ୍ରୋ ଦ୍ୱାରା 2016 ଜୁନ୍ 22 ତାରିଖରେ ପିଏସଏଲଭି-ସି34ରେ ମହାକାଶକୁ ପ୍ରକ୍ଷେପଣ ହୋଇଥିବା 20ଟି ଉପଗ୍ରହ ମଧ୍ୟରେ ‘ସତ୍ୟବାମାସାଟ୍’ ଅନ୍ୟତମ ।
ଇଣ୍ଡୋନେସିଆରେ ସୁନାମି, ଭୂମିକମ୍ପ ଜନିତ ଧନଜୀବନ ହାନ ପାଇଁ ପ୍ରଧାନମନ୍ତ୍ରୀଙ୍କ ଶୋକ

ଇଣ୍ଡୋନେସିଆର କେନ୍ଦ୍ରୀୟ ସୁଲାୱେଶିରେ ସୁନାମି ଏବଂ ଭୂମିକମ୍ପ ଭଳି ବିପର୍ଯ୍ୟୟ ଯୋଗୁ ବହୁ ଧନଜୀବନ ହାନି ହୋଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଇଣ୍ଡୋନେସିଆର ସୁଲାୱେଶିରେ ସୁନାମି ଏବଂ ଭୂମିକମ୍ପ ଯୋଗୁ ହୋଇଥିବା ପ୍ରାଣହାନୀ ଏବଂ ବିପର୍ଯ୍ୟୟ ନେଇ ମୁଁ ଗଭୀର ଭାବେ ମର୍ମାହତ । ମୁଁ ଏଥିପାଇଁ ଗଭୀର ଶୋକ ପ୍ରକାଶ କରୁଛି । ଏହି ପ୍ରତିକୂଳ ପରିସ୍ଥିତିରେ ଭାରତ ଏହାର ସମୁଦ୍ର ତଟୀୟ ପଡୋଶୀଙ୍କ ସହ ରହିଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଡାଭୋସ ଯାତ୍ରା ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ଡାଭୋସ ଯାତ୍ରାର ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବିବୃତି ନିମ୍ନରେ ପ୍ରଦତ୍ତ ହେଲା । ‘‘ବିଶ୍ୱ ଆର୍ଥିକ ଫୋରମରେ ଯୋଗଦେବା ଲାଗି ଭାରତର ପରମ ମିତ୍ର ତଥା ଏହାର ପ୍ରତିଷ୍ଠାତା ପ୍ରଫେସର କ୍ଲସ ସ୍କ୍ୱାବ ମୋତେ ନିମନ୍ତ୍ରଣ କରିଛନ୍ତି । ଡାଭୋସଠାରେ ଅନୁଷ୍ଠିତ ହେଉଥିବା ଏହି ଫୋରମରେ ଯୋଗଦେବା ଲାଗି ମୁଁ ଉତ୍କଣ୍ଠିତ ଏବଂ ଏହା ମୋର ପ୍ରଥମ ଗସ୍ତ ହେବ । ଏଥର ବିଶ୍ୱ ଆର୍ଥିକ ଫୋରମର ବିଷୟବସ୍ତୁ ରହିଛି ‘ବିଖଣ୍ଡିତ ବିଶ୍ୱରେ ସମ୍ମିଳିତ ଭବିଷ୍ୟର ସଂରଚନା’ । ଏହି ବିଷୟବସ୍ତୁ ବେଶ୍ ପ୍ରାସଙ୍ଗିକ ଓ ମନନଶୀଳ । ସାଂପ୍ରତିକ ସମସାମୟିକ ଆନ୍ତର୍ଜାତିକ ବ୍ୟବସ୍ଥା ଓ ବୈଶ୍ୱିକ ଶାସନ ଢାଂଚା ପ୍ରତି ଦେଖାଦେଇଥିବା ପ୍ରଚଳିତ ଆହ୍ୱାନ ଏବଂ ଆଗାମୀ ଆହ୍ୱାନଗୁଡିକ ନିଶ୍ଚିତ ରୂପେ ବିଶ୍ୱର ବିଭିନ୍ନ ସ୍ଥାନରୁ ଏକତ୍ରିତ ହୋଇଥିବା ନେତୃମଣ୍ଡଳୀ, ସରକାରୀ ପ୍ରତିନିଧି, ଯୋଜନା ପ୍ରସ୍ତୁତକାରୀ, ଉଦ୍ୟୋଗଜଗତ ଏବଂ ନାଗରୀକ ସମାଜର ଦୃଷ୍ଟି ଆକର୍ଷଣ କରିବ । ସାଂପ୍ରତିକ ସମୟରେ ବିଶ୍ୱ ସମୁଦାୟ ସହ ଭାରତର ସମ୍ବନ୍ଧ ଓ ରଚନାତ୍ମକ କଥାବାର୍ତ୍ତା ବାସ୍ତବରେ ବହୁମୁଖୀ ଏବଂ ଏହା ରାଜନୈତିକ, ଅର୍ଥନୈତିକ, ଜନ-ଜନ ସଂପର୍କ, ସୁରକ୍ଷା ଓ ଆହୁରି ଅନେକ କ୍ଷେତ୍ରକୁ ବିସ୍ତାରିତ ହୋଇଛି । ମୁଁ ଡାଭୋସଠାରେ, ଆନ୍ତର୍ଜାତିକ ସମୁଦାୟ ସହ ଭାରତର ଆଗାମୀ ସମ୍ବନ୍ଧ ନେଇ ଏକ ପରିଦୃଶ୍ୟ ଉପସ୍ଥାପନା କରିବି । ବିଶ୍ୱ ଅର୍ଥନୈତିକ ମଞ୍ଚ ବ୍ୟତିରେକେ, ମୁଁ ଅନ୍ୟାନ୍ୟ ପ୍ରମୁଖ ବିଶ୍ୱ ନେତୃମଣ୍ଡଳୀଙ୍କ ସହ ପୃଥକ ପୃଥକ ଦ୍ୱିପାକ୍ଷିକ ଆଲୋଚନା କରିବି । ସେଥିମଧ୍ୟରେ ସ୍ୱିଜରଲାଣ୍ଡ ମହାସଂଘର ରାଷ୍ଟ୍ରପତି ମହାମହିମ ମିଷ୍ଟର ଆଲେନ ବର୍ସତ୍ ଏବଂ ସ୍ୱୀଡେନ ପ୍ରଧାନମନ୍ତ୍ରୀ ମହାମହିମ ଷ୍ଟିଫାନ ଲଫ୍ଭେନ ଅନ୍ତର୍ଭୁକ୍ତ । ମୁଁ ପୂର୍ଣ୍ଣ ବିଶ୍ୱାସୀ ଯେ, ଏହିସବୁ ଦ୍ୱିପାକ୍ଷିକ ଆଲୋଚନା ଫଳପ୍ରଦ ହେବ ଏବଂ ସଂପୃକ୍ତ ରାଷ୍ଟ୍ରମାନଙ୍କ ସହ ଆମର ସଂପର୍କକୁ ବିଶେଷ ରୂପେ ଆମର ଆଗାମୀ ଆର୍ଥିକ ସମ୍ବନ୍ଧ ଦୃଢୀଭୂତ ହେବ ।’’
ନୂଆଦିଲ୍ଲୀର କରୋଲ ବାଗ ଅଗ୍ନିକାଣ୍ଡରେ ପ୍ରାଣହାନୀ ହେତୁ ପ୍ରଧାନମନ୍ତ୍ରୀଙ୍କ ଶୋକ

ନୂଆଦିଲ୍ଲୀର କରୋଲ ବାଗରେ ଅଗ୍ନିକାଣ୍ଡ ଯୋଗୁ ପ୍ରାଣହାନି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ନୂଆଦିଲ୍ଲୀର କରୋଲ ବାଗରେ ଅଗ୍ନିକାଣ୍ଡ ଯୋଗୁ ପ୍ରାଣହାନୀ ଘଟିଥିବାରୁ ମୁଁ ଗଭୀର ଭାବେ ମର୍ମାହତ । ପ୍ରାଣ ହରାଇଥିବା ବ୍ୟକ୍ତିମାନଙ୍କ ପରିବାର ବର୍ଗଙ୍କୁ ମୁଁ ସମବେଦନା ପ୍ରକାଶ କରୁଛି । ଆହତ ବ୍ୟକ୍ତିମାନେ ଶୀଘ୍ର ଆରୋଗ୍ୟ ଲାଭ କରିବା ନେଇ ମୁଁ ଆଶା ପ୍ରକାଶ କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ-ସର୍ବିୟା ମଧ୍ୟରେ ସ୍ୱାକ୍ଷରିତ ବିମାନ ସେବା ରାଜିନାମାକୁ କ୍ୟାବିନେଟ ଅନୁମୋଦନ

ଭାରତ ଓ ସର୍ବିୟା ମଧ୍ୟରେ ବିମାନସେବା କ୍ଷେତ୍ରରେ ସ୍ୱାକ୍ଷରିତ ରାଜିନାମାକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । 2003 ମସିହା ଜାନୁଆରୀ 3 ତାରିଖରେ ଭାରତ ଓ ସର୍ବିୟା ମଧ୍ୟରେ ଏହି ରାଜିନାମା ସ୍ୱାକ୍ଷରିତ ହୋଇଥିଲା । ଏଥିରେ ଅନ୍ତରାଷ୍ଟ୍ରୀୟ ବିମାନ ଚଳାଚଳ ସଂଗଠନ (ICAO)ର ନିୟମାବଳୀ ଆଧାରରେ ବିଭିନ୍ନ ପ୍ରକାର ଦ୍ୱିପାକ୍ଷିକ ସ୍ୱାର୍ଥ ରକ୍ଷା ସମ୍ବଳିତ ବ୍ୟବସ୍ଥା ରହିଛି । ଏହି ରାଜିନାମା ସ୍ୱାକ୍ଷର ଫଳରେ ଦୁଇ ଦେଶ ମଧ୍ୟରେ ସହଯୋଗ ଓ ବିମାନଯାତ୍ରା ସହଜସାଧ୍ୟ ହୋଇପାରିଛି । ଯଦ୍ୱାରା ଭାରତର ବିମାନସେବା ସଂସ୍ଥାମାନେ ସର୍ବିୟାର ଯେ କୌଣସି ସ୍ଥାନକୁ ଯାତ୍ରା କରିପାରିବ । ସେହିଭଳି ସର୍ବିୟାର ବିମାନ କମ୍ପାନୀମାନେ ଭାରତର ଦିଲ୍ଲୀ ଓ ମୁମ୍ବାଇ ସମେତ ମୋଟ ଚାରିଟି ମେଟ୍ରୋ ସହରକୁ ବିମାନସେବା ଆରମ୍ଭ କରିବେ । ପୁଣି ତୃତୀୟ ପକ୍ଷ ରାଷ୍ଟ୍ରଙ୍କ ବିମାନସେବା ମାଧ୍ୟମରେ ଯାହାକି ଭାରତ ପାଇଁ ସମ୍ଭବପର ହେବ ସେଭଳି ସେବା ଆରମ୍ଭ କରାଯିବ । ଉଭୟ ପକ୍ଷ ଏକାଧିକ ବିମାନ ସେବା ଯୋଗାଣକାରୀ କମ୍ପାନୀଙ୍କୁ ଉଭୟ ରାଷ୍ଟ୍ରଙ୍କ ମଧ୍ୟରେ ଯାତ୍ରୀ ସେବାପାଇଁ ନିୟୋଜିତ କରିପାରିବେ ।
ଯୋଶୀମଠ ସମ୍ପର୍କରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଉଚ୍ଚସ୍ତରୀୟ ବୈଠକ

ପ୍ରଧାନମନ୍ତ୍ରୀଙ୍କ ପ୍ରମୁଖ ସଚିବ ଡଃ ପି କେ ମିଶ୍ର ଆଜି ଅପରାହ୍ନରେ ପିଏମଓ ଠାରେ କ୍ୟାବିନେଟ ସଚିବ, ଭାରତ ସରକାରଙ୍କ ବରିଷ୍ଠ ଅଧିକାରୀ ଓ ଜାତୀୟ ବିପର୍ଯ୍ୟୟ ପ୍ରବନ୍ଧନ କର୍ତ୍ତୃପକ୍ଷଙ୍କ ସଦସ୍ୟମାନଙ୍କ ସହ ଏକ ଉଚ୍ଚସ୍ତରୀୟ ସମୀକ୍ଷା ବୈଠକ କରିବେ । ଯୋଶୀମଠର ଜିଲ୍ଲାସ୍ତରୀୟ ଅଧିକାରୀମାନେ ଏହି ବୈଠକରେ ଭିଡିଓ କନଫରେନ୍ସ ମାଧ୍ୟମରେ ଉପସ୍ଥିତ ରହିବେ । ଉତ୍ତରାଖଣ୍ଡର ବରିଷ୍ଠ ଅଧିକାରୀମାନେ ମଧ୍ୟ ଭିଡିଓ କନଫରେନ୍ସିଂ ମାଧ୍ୟମରେ ସମୀକ୍ଷା ବୈଠକରେ ଯୋଗ ଦେବେ ।
ଗୁରୁପୂର୍ଣ୍ଣିମା ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ଗୁରୁପୂର୍ଣ୍ଣିମା ଅବସରରେ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଗୁରୁପୂର୍ଣ୍ଣିମାର ଶୁଭେଚ୍ଛା । ଆମକୁ ପ୍ରେରଣା, ଦିଗଦର୍ଶନ ଦେଇଥିବା ଓ ଜୀବନ ସମ୍ପର୍କରେ ଶିଖାଇଥିବା ସମସ୍ତ ଆଦର୍ଶ ଗୁରୁଙ୍କୁ ଆଜିର ଦିନରେ କୃତଜ୍ଞତା ଜ୍ଞାପନ କରିବା । ଆମ ସମାଜରେ ଜ୍ଞାନ ଓ ବୁଦ୍ଧିମତାକୁ ବେଶ ପ୍ରାଧାନ୍ୟ ଦିଆଯାଏ । ଆମ ଗୁରୁମାନଙ୍କ ଆଶୀର୍ବାଦ ଭାରତକୁ ଆହୁରି ଶୀର୍ଷକୁ ନେଉ ବୋଲି କାମନା କରୁଛି ।”
ଗୋରଖପୁରଠାରେ ନୂତନ ଅଖିଳ ଭାରତ ଆୟୁର୍ବିଜ୍ଞାନ ସଂସ୍ଥାନ (ଏମ୍ସ) ପ୍ରତିଷ୍ଠା ପ୍ରସ୍ତାବକୁ କେନ୍ଦ୍ର କେବିନେଟର ସ୍ୱୀକୃତି

ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା (PMSSY) ଅଧୀନରେ ଉତ୍ତରପ୍ରଦେଶର ଗୋରଖପୁରଠାରେ ଏକ ନୂଆ ଅଖିଳ ଭାରତ ଆୟୁର୍ବିଜ୍ଞାନ ସଂସ୍ଥାନ (ଏମ୍ସ) ସ୍ଥାପନ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଅନୁମୋଦନ କରାଯାଇଛି । ଏଥିପାଇଁ ମୋଟ 1011 କୋଟି ଟଙ୍କା ବ୍ୟୟ କରାଯିବ । ମୋଟ ବ୍ୟୟ ଅଟକଳରେ ପୁନଃପୌନିକ ମୂଲ୍ୟ (ଯଥା ମଜୁରି ଓ ବେତନ ଏବଂ କାର୍ଯ୍ୟାନ୍ୱୟନ ଓ ରକ୍ଷଣାବେକ୍ଷଣ ବ୍ୟୟ) ସାମିଲ ନୁହେଁ । ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଅଧୀନସ୍ଥ PMSSY ଯୋଜନା ବଜେଟ ଅଧୀନରେ ସହାୟତା ପ୍ରଦାନ ଜରିଆରେ ନୂଆ ଏମ୍ସ ବାର୍ଷିକ ବଜେଟ ଖର୍ଚ୍ଚ ତୁଲାଯିବ । ଏହି ଅନୁଷ୍ଠାନ ସହ ଏକ 750 ଶଯ୍ୟା ବିଶିଷ୍ଟ ହସ୍ପିଟାଲ ମଧ୍ୟ ରହିବ ଏବଂ ଏଥିରେ ଆପାତ/ଟ୍ରମା ବେଡ, ଆୟୁଷ ଶଯ୍ୟା, ଘରୋଇ ଏବଂ ଆଇସିୟୁ ସ୍ପେଶାଲିଟି/ସୁପର ସ୍ପେଶାଲିଟି ଶଯ୍ୟା ମଧ୍ୟ ରହିବ । ଏଥିସହ ଏଥିରେ ଏକ ପ୍ରଶାସନିକ ବ୍ଲକ, ପ୍ରେକ୍ଷାଳୟ, ରାତ୍ରୀକାଳୀନ ଆଶ୍ରୟସ୍ଥଳ, ହଷ୍ଟେଲ ଓ ଆବାସିକ ବ୍ୟବସ୍ଥା ରହିବ । ନୂଆ ଏମ୍ସ ପ୍ରତିଷ୍ଠା ଫଳରେ ଲୋକମାନଙ୍କୁ ସୁପର ସ୍ପେଶାଲିଟି ସ୍ୱାସ୍ଥ୍ୟସେବା ମିଳିପାରିବ । ତା’ଛଡା ସ୍ଵାସ୍ଥ୍ୟସେବା କ୍ଷେତ୍ରରେ ଏକ ବିଶାଳ ଡାକ୍ତର ଏବଂ ଅନ୍ୟ ସ୍ୱାସ୍ଥ୍ୟସେବା ଗୋଷ୍ଠୀ ଗଠନ ହୋଇପାରିବ । ଜାତୀୟ ସ୍ୱାସ୍ଥ୍ୟ ମିଶନର ମୂଳ ଉଦ୍ଦେଶ୍ୟ ଅନୁଯାୟୀ ଏମ୍ସ ଭଳି ସଂଗଠନ ପ୍ରାଥମିକ, ମାଧ୍ୟମିକ ସ୍ତରର ଅନୁଷ୍ଠାନ ଓ ବ୍ୟବସ୍ଥା ସୃଷ୍ଟି କରିବ ଏବଂ ଏହି ଅଞ୍ଚଳରେ ବ୍ୟାପୁଥିବା ବିଭିନ୍ନ ରୋଗ ସମ୍ବନ୍ଧରେ ଉଚ୍ଚତର ଗବେଷଣା କରାଯିବ ।
ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନାର ଉନ୍ନତ କାର୍ଯ୍ୟାନ୍ୱୟନ ଲାଗି ଜାତୀୟ ସ୍ୱାସ୍ଥ୍ୟ ସଂସ୍ଥାକୁ “ଜାତୀୟ ସ୍ୱାସ୍ଥ୍ୟ ପ୍ରାଧିକରଣ” ଭାବେ ପୁନର୍ଗଠନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା(ପିଏମ-ଜେଏୱାଇ)ର ଉନ୍ନତ କାର୍ଯ୍ୟାନ୍ୱୟନ ଲାଗି ଜାତୀୟ ସ୍ୱାସ୍ଥ୍ୟ ସଂସ୍ଥାକୁ “ଜାତୀୟ ସ୍ୱାସ୍ଥ୍ୟ ପ୍ରାଧିକରଣ” ଭାବେ ପୁନର୍ଗଠନ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁର କରିଛନ୍ତି । ଏହି ଅନୁମୋଦନ ଫଳରେ ବର୍ତ୍ତମାନ ଏକ ସୋସାଇଟି ଭାବେ କାର୍ଯ୍ୟ କରୁଥିବା “ଜାତୀୟ ସ୍ୱାସ୍ଥ୍ୟ ସଂସ୍ଥା’କୁ ଭଙ୍ଗ କରାଯାଇଛି । ଏହା ସ୍ଥାନରେ ଜାତୀୟ ସ୍ୱାସ୍ଥ୍ୟ ପ୍ରାଧିକରଣ ଗଠିତ ହୋଇଛି, ଯାହା ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟ ସହ ଜଡ଼ିତ ଏକ କାର୍ଯ୍ୟାଳୟ ଭାବେ କାର୍ଯ୍ୟକ୍ଷମ ହେବ । ବର୍ତ୍ତମାନର ବହୁସ୍ତରୀୟ ନିଷ୍ପତ୍ତି ଗ୍ରହଣର ଢାଂଚା ସ୍ଥାନରେ ଏକ ପରିଚାଳନା ପରିଷଦ କାର୍ଯ୍ୟ କରିବ, ଯାହାର ଅଧ୍ୟକ୍ଷତା ଭାରତ ସରକାରଙ୍କ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟ କରିବ । ଫଳରେ ଯୋଜନାର ସୁଗମ କାର୍ଯ୍ୟାନ୍ୱୟନ ଲାଗି ଆବଶ୍ୟକ ଦ୍ରୁତ ନିଷ୍ପତ୍ତି ନିଆଯାଇପାରିବ । ପରିଚାଳନା ପରିଷଦର ଗଠନ ବିସ୍ତୃତ ଭାବେ କରାଯାଇଛି ଏଥିରେ ସରକାର, ଏବଂ ବିଷୟ ବିଶେଷଜ୍ଞ ଆଦିଙ୍କ ଉପଯୁକ୍ତ ପ୍ରତିନିଧିତ୍ୱ ରହିଛି । ଏହାଛଡ଼ା ପର୍ଯ୍ୟାୟକ୍ରମେ ରାଜ୍ୟଗୁଡ଼ିକର ପ୍ରତିନିଧିତ୍ୱ ମଧ୍ୟ ଏଥିରେ ରହିବ । ପ୍ରସ୍ତାବିତ ଜାତୀୟ ସ୍ୱାସ୍ଥ୍ୟ ପ୍ରାଧିକରଣ ଲାଗି କୌଣସି ନୂତନ ପାଣ୍ଠି ମଞ୍ଜୁର କରାଯାଇ ନାହିଁ । ଆଇଟି, ମାନବ ସମ୍ବଳ, ଭିତ୍ତିଭୂମି, କାର୍ଯ୍ୟକାରୀତା ବ୍ୟୟ ଆଦି ସମେତ ଜାତୀୟ ସ୍ୱାସ୍ଥ୍ୟ ସଂସ୍ଥା ପାଇଁ ପୂର୍ବରୁ କ୍ୟାବିନେଟ ମଞ୍ଜୁରି ଲାଭ କରିଥିବା ଅର୍ଥ ନୂଆ ପ୍ରାଧିକରଣ ପାଇଁ ଖର୍ଚ୍ଚ ହେବ । ଏହା ଆଶା କରାଯାଉଛି ଯେ ଏକ ଦକ୍ଷ, ପ୍ରଭାବୀ ଏବଂ ପାରଦର୍ଶୀ ନିଷ୍ପତ୍ତି ପ୍ରକ୍ରିୟା ଜରିଆରେ ପିଏମ-ଜେଏୱାଇ ଯୋଜନାକୁ କାର୍ଯ୍ୟକାରୀ କରିବା ଲାଗି ସମ୍ପୂର୍ଣ୍ଣ ଜାତୀୟ ସ୍ୱାସ୍ଥ୍ୟ ପ୍ରାଧିକରଣ ନିକଟରେ ପୂର୍ଣ୍ଣ ଉତ୍ତରଦାୟିତ୍ୱ, କ୍ଷମତା ଏବଂ ସାମର୍ଥ୍ୟ ରହିବ ।
ଜୟନ୍ତୀ ଅବସରରେ ଶ୍ୟାମଜୀ କୃଷ୍ଣ ବର୍ମାଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଜୟନ୍ତୀ ଅବସରରେ ଶ୍ୟାମଜୀ କୃଷ୍ଣ ବର୍ମାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏହି ଅବସରରେ ୨୦୦୩ରେ ତାଙ୍କ ଚିତାଭସ୍ମ ସ୍ୱିଜରଲ୍ୟାଣ୍ଡରୁ ଭାରତ ଅଣାଯିବା ଓ ୨୦୧୫ରେ ଇଂଲଣ୍ଡ ନିକଟରୁ ମରଣୋତ୍ତର ପୁନଃସ୍ଥାପନ ପ୍ରମାଣପତ୍ର ମିଳିବା କଥା ସେ ମନେ ପକାଇଥିଲେ । ପ୍ରଧାନମନ୍ତ୍ରୀ ଏକ ଟ୍ୱିଟ ଶୃଙ୍ଖଳରେ କହିଛନ୍ତି; “ମହାନ କ୍ରାନ୍ତିକାରୀ ଓ ସ୍ୱାଧୀନତା ସଂଗ୍ରାମୀ ଶ୍ୟାମଜୀ କୃଷ୍ଣ ବର୍ମାଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି । ଦେଶକୁ ଗୋଲାମୀରୁ ମୁକ୍ତ କରାଇବା ପାଇଁ ସେ ନିଜ ଜୀବନ ସମର୍ପିତ କରି ଦେଇଥିଲେ । ସ୍ୱାଧୀନତା ସଂଗ୍ରାମରେ ତାଙ୍କ ଅବଦାନକୁ କୃତଜ୍ଞ ରାଷ୍ଟ୍ର କେବେ ବି ଭୁଲି ପାରିବ ନାହିଁ । ଜୟନ୍ତୀ ଅବସରରେ ଶ୍ୟାମଜୀ କୃଷ୍ଣ ବର୍ମାଙ୍କୁ ଶ୍ରଦ୍ଧାଞ୍ଜଳି ୨୦୦୩ରେ ଶ୍ୟାମଜୀ କୃଷ୍ଣ ବର୍ମାଙ୍କ ଚିତାଭସ୍ମ ସ୍ୱିଜରଲ୍ୟାଣ୍ଡରୁ ଫେରାଇ ଆଣିବା ଓ ୨୦୧୫ରେ ଇଂଲଣ୍ଡ ଗସ୍ତ ଅବସରରେ ମରଣୋତ୍ତର ପୁନଃସ୍ଥାପନ ପ୍ରମାଣପତ୍ର ଗ୍ରହଣ କରିବାକୁ ସୁଯୋଗ ମିଳିଥିବାରୁ ମୁଁ ନିଜକୁ ଧନ୍ୟ ମନେ କରୁଛି । ଯୁବ ଭାରତ ତାଙ୍କ ସାହସ ଓ ମହାନତା ସମ୍ପର୍କରେ ଅଧିକ ଜାଣିବା ଜରୁରୀ ।”
ପଣ୍ଡିତ ଦୀନ୍‍ ଦୟାଲ ଉପାଧ୍ୟାୟଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଣ୍ଡିତ ଦୀନ୍ ଦୟାଲ ଉପାଧ୍ୟାୟଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ପଣ୍ଡିତ ଦୀନ୍ ଦୟାଲ ଉପାଧ୍ୟାୟ ଜୀଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରୁଛି । ଅନ୍ତ୍ୟୋଦୟ ଉପରେ ତାଙ୍କର ଗୁରୁତ୍ୱ ଏବଂ ଗରୀବଙ୍କ ସେବା ଆମକୁ ପ୍ରେରଣା ଯୋଗାଇଥାଏ । ସେ ଜଣେ ଅସାଧାରଣ ଚିନ୍ତକ ତଥା ବୁଦ୍ଧିଜୀବୀ ଭାବରେ ମଧ୍ୟ ସ୍ମରଣୀୟ ଅଟନ୍ତି ।”
ବ୍ରାସିଲିଆର ସରକାରୀ ଅନୁଷ୍ଠାନରେ ଦଙ୍ଗା ଓ ଭଙ୍ଗାରୁଜା ଖବରରେ ଚିନ୍ତା ବ୍ୟକ୍ତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ରାସିଲିଆର ସରକାରୀ ଅନୁଷ୍ଠାନରେ ଦଙ୍ଗା ଓ ଭଙ୍ଗାରୁଜା ଖବରରେ ଚିନ୍ତା ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ବ୍ରାସିଲିଆର ସରକାରୀ ଅନୁଷ୍ଠାନଗୁଡିକରେ ଦଙ୍ଗା ଓ ଭଙ୍ଗାରୁଜା ଖବର ଯୋଗୁଁ ଚିନ୍ତିତ । ଗଣତାନ୍ତ୍ରିକ ପରମ୍ପରାକୁ ସମସ୍ତେ ସମ୍ମାନ ପ୍ରଦର୍ଶନ କରିବା ଉଚିତ । ବ୍ରାଜିଲ କର୍ତ୍ତୃପକ୍ଷଙ୍କ ପ୍ରତି ଆମର ସମ୍ପୂର୍ଣ୍ଣ ସମର୍ଥନ ରହିଛି ।”
ପ୍ରଧାନମନ୍ତ୍ରୀ ଫେବୃଆରୀ ୫ ତାରିଖରେ ହାଇଦ୍ରାବାଦ ଗସ୍ତରେ ଯିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୫ ଜାନୁୟାରୀ ୨୦୨୨ ରେ ହାଇଦ୍ରାବାଦ ଗସ୍ତ କରିବେ । ଅପରାହ୍ନ ପ୍ରାୟ ୨.୪୫ ସମୟରେ ପ୍ରଧାନମନ୍ତ୍ରୀ ହାଇଦ୍ରାବାଦର ପାଟାନଚେରୁ ସ୍ଥିତ ଇଣ୍ଟରନେସନାଲ କ୍ରପସ ରିସର୍ଚ୍ଚ ଇନଷ୍ଟିଟ୍ୟୁଟ ଫର ଦି ସେମି-ଆରିଡ ଟ୍ରୋପିକ୍ସ (ଆଇସିଆରଆଇଏସ୍‍ଏଟି) ପରିସର ପରିଦର୍ଶନ କରିବେ ଏବଂ ଆଇସିଆରଆଇଏସ୍‍ଏଟିର ୫୦ତମ ବାର୍ଷିକ ଉତ୍ସବକୁ ଶୁଭାରମ୍ଭ କରିବେ । ଅପରାହ୍ନ ପ୍ରାୟ ୫ଟା ସମୟରେ ପ୍ରଧାନମନ୍ତ୍ରୀ ହାଇଦ୍ରାବାଦରେ " ଷ୍ଟାଚ୍ୟୁ ଅଫ୍ ଇକ୍ୱାଲିଟି “ ଦେଶକୁ ଉତ୍ସର୍ଗ କରିବେ । ୨୧୬ ଫୁଟ ଉଚ୍ଚର ଷ୍ଟାଚ୍ୟୁ ଅଫ୍ ଇକ୍ୱାଲିଟି ଏକାଦଶ ଶତାବ୍ଦୀର ଭକ୍ତ ସନ୍ଥ ଶ୍ରୀ ରାମାନୁଜାଚାର୍ଯ୍ୟଙ୍କୁ ସ୍ମରଣ କରେ, ଯିଏ ବିଶ୍ୱାସ, ଜାତି ଏବଂ ଧର୍ମ ସମେତ ଜୀବନର ସମସ୍ତ ଦିଗରେ ସମାନତାର ଧାରଣାକୁ ପ୍ରୋତ୍ସାହିତ କରିଥିଲେ । ଏହି ପ୍ରତିମୂର୍ତ୍ତି ପଞ୍ଚଲୋହା ବା ପାଞ୍ଚଟି ଧାତୁର ମିଶ୍ରଣ: ସୁନା, ରୂପା, ତମ୍ବା, ପିତ୍ତଳ, ଏବଂ ଜଙ୍କକୁ ମିଶାଇ ର୍ନିମିତ ଏବଂ ଏହା ବସିବା ଅବସ୍ଥାରେ ବିଶ୍ୱର ସବୁଠାରୁ ଉଚ୍ଚ ଧାତବ ମୂର୍ତ୍ତି ମଧ୍ୟରୁ ଅନ୍ୟତମ । ଏହା ଏକ ଭଦ୍ର ବେଦୀ ନାମକ ଏକ ୫୪ ଫୁଟ ଉଚ୍ଚ କୋଠା ଉପରେ ସ୍ଥାପିତ ହୋଇଛି, ଏକ ବୈଦିକ ଡିଜିଟାଲ ଲାଇବ୍ରେରୀ ଏବଂ ଗବେଷଣା କେନ୍ଦ୍ର, ପ୍ରାଚୀନ ଭାରତୀୟ ଗ୍ରନ୍ଥ, ଥିଏଟର, ଶ୍ରୀ ରାମାନୁଜାଚାର୍ଯ୍ୟଙ୍କ ଅନେକ କାର୍ଯ୍ୟର ବିସ୍ତୃତ ବିବରଣୀ ପାଇଁ ଏକ ମହଲା ରହିଛି । ଏହି ପ୍ରତିମୂର୍ତ୍ତିକୁ ଶ୍ରୀ ରାମାନୁଜାଚାର୍ଯ୍ୟ ଆଶ୍ରମର ଶ୍ରୀ ଚିନ୍ନା ଜିଆର ସ୍ୱାମୀ ଧାରଣା ଦେଇଛନ୍ତି । କାର୍ଯ୍ୟକ୍ରମ ସମୟରେ, ଶ୍ରୀ ରାମାନୁଜାଚାର୍ଯ୍ୟଙ୍କ ଜୀବନ ଯାତ୍ରା ଉପରେ ୩ଡି ଉପସ୍ଥାପନା ମ୍ୟାପିଂ ମଧ୍ୟ ପ୍ରଦର୍ଶିତ ହେବ । ପ୍ରଧାନମନ୍ତ୍ରୀ ଷ୍ଟାଚ୍ୟୁ ଅଫ୍ ଇକ୍ୱାଲିଟି ପରିସରରେ ଥିବା ୧୦୮ ଦିବ୍ୟ ଦେଶମର (ସମାନ ଭାବରେ ଖୋଦିତ ମନ୍ଦିର) ର ପରିଦର୍ଶନ କରିବେ । ଶ୍ରୀ ରାମାନୁଜାଚାର୍ଯ୍ୟ ଜାତି, ଲିଙ୍ଗ, ଜାତି, କିମ୍ବା ଧର୍ମ ର୍ନିବିଶେଷରେ ପ୍ରତ୍ୟେକ ମଣିଷର ଆବେଗ ସହିତ ସମାନ ହେବା ସହିତ ନିରନ୍ତର ଭାବେ କାର୍ଯ୍ୟ କରିଥିଲେ । ଷ୍ଟାଚ୍ୟୁ ଅଫ୍ ଇକ୍ୱାଲିଟିର ଉଦଘାଟନ ହେଉଛି ଶ୍ରୀ ରାମାନୁଜାଚାର୍ଯ୍ୟଙ୍କ ୧୦୦୦ ତମ ଜନ୍ମ ବାର୍ଷିକୀ ଉତ୍ସବ ପାଇଁ ୧୨ ଦିନ ବ୍ୟାପି ପାଳନ ହେଉଥିବା ଶ୍ରୀ ରାମାନୁଜ ସାହସ୍ରାବ୍ଦୀ ସମାରୋହମର ଏକ ଅଂଶ ବିଶେଷ । ଏହି ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଆଇସିଆରଆଇଏସ୍‍ଏଟି ର ୫୦ ତମ ବାର୍ଷିକ ଉତ୍ସବ ପାଳନର ଶୁଭାରମ୍ଭ କରିବେ । ପ୍ରଧାନମନ୍ତ୍ରୀ ଆହୁରି ମଧ୍ୟ ଆଇସିଆରଆଇଏସ୍‍ଏଟିର ଉଦ୍ଭିଦ ସୁରକ୍ଷା ଏବଂ ଜଳବାୟୁ ପରିବର୍ତ୍ତନ ଗବେଷଣା ସୁବିଧା ଏବଂ ଆଇସିଆରଆଇଏସ୍‍ଏଟିର ରାପିଡ୍ ଜେନେରେସନ୍ ଆଡଭାନ୍ସମେଣ୍ଟ ଫାସିଲିଟିର ଉଦଘାଟନ କରିବେ ।ଣ୍ଟ ଏହି ଦୁଇଟି ସୁବିଧା ଏସିଆ ଏବଂ ସବ୍‍-ସାହରନ ଆଫ୍ରିକାର କ୍ଷୁଦ୍ରଚାଷୀ ମାନଙ୍କ ପାଇଁ ଉତ୍ସର୍ଗୀକୃତ । ପ୍ରଧାନମନ୍ତ୍ରୀ ମଧ୍ୟ ଆଇସିଆରଆଇଏସ୍‍ଏଟିର ଏକ ସ୍ୱତନ୍ତ୍ର ଡିଜାଇନ୍ ହୋଇଥିବା ଲୋଗୋ ଉନ୍ମୋଚନ କରିବେ ଏବଂ ଏହି ଅବସରରେ ଏକ ସ୍ମାରକୀ ଡାକ ଟିକଟର ଉନ୍ମୋଚନ କରିବେ । ଆଇସିଆରଆଇଏସ୍‍ଏଟି ହେଉଛି ଏକ ଆନ୍ତର୍ଜାତୀୟ ସଂଗଠନ ଯାହା ଏସିଆ ଏବଂ ସବ-ସାହାରାନ ଆଫ୍ରିକାରେ ବିକାଶ ପାଇଁ କୃଷି ଅନୁସନ୍ଧାନ କରିଥାଏ । ଏହା ଉନ୍ନତ ହାଇବ୍ରିଡ୍‍ ଫସଲ କିସମ ଯୋଗାଇ କୃଷକମାନଙ୍କୁ ସାହାଯ୍ୟ କରେ ଏବଂ ଶୁଷ୍କ ଅଞ୍ଚଳର କ୍ଷୁଦ୍ର ଚାଷୀଙ୍କୁ ଜଳବାୟୁ ପରିବର୍ତ୍ତନ ସହିତ ମୁକାବିଲା କରିବାରେ ସାହାଯ୍ୟ କରେ ।
ମାଇଗଭ୍‌ର 7 ବର୍ଷ ପୂର୍ତ୍ତି ଅବସରରେ ଏହାର ସ୍ବେଚ୍ଛାସେବୀ ଏବଂ ଯୋଗଦାନକାରୀମାନଙ୍କୁ ପ୍ରଶଂସା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାଇଗଭ (ମୋ ସରକାର)ର ସେ ସମସ୍ତ ସ୍ଵେଚ୍ଛାସେବୀ ଏବଂ ଯୋଗଦାନକାରୀମାନଙ୍କୁ ପ୍ରଶଂସା କରିଛନ୍ତି ଯେଉଁମାନେ ନିଜର ଯୋଗଦାନ ମାଧ୍ୟମରେ ଏହି ମଞ୍ଚକୁ ସମୃଦ୍ଧ କରିଛନ୍ତି। ମାଇଗଭ୍‌ ଇଣ୍ଡିଆର ଏକ ଟ୍ବିଟ୍‌ ଉପରେ ପ୍ରତିକ୍ରିୟା ବ୍ୟକ୍ତ କରି ପ୍ରଧାନମନ୍ତ୍ରୀ କହିଛନ୍ତି, “ମାଇଗଭ୍‌ ଶାସନରେ ଭାଗୀଦାରୀ ଏବଂ ଆମ ଯୁବଶକ୍ତିଙ୍କ ସ୍ବର ହେବାର ସବୁଠୁ ଉତ୍କୃଷ୍ଟ ଉଦାହରଣ ଭାବେ ଉଭା ହୋଇଛି ।” ଆଜି ଯେତେବେଳେ ଆମେ ମାଇଗଭର 7 ବର୍ଷ ପୂର୍ତ୍ତି ପାଳନ କରୁଛୁ, ଏହି ସମୟରେ ମୁଁ ସେ ସମସ୍ତ ସ୍ଵେଚ୍ଛାସେବୀ ଏବଂ ଯୋଗଦାନକାରୀମାନଙ୍କୁ ପ୍ରଶଂସା କରୁଛି ଯେଉଁମାନେ ନିଜର ଯୋଗଦାନ ବଳରେ ଏହି ମଞ୍ଚକୁ ସମୃଦ୍ଧ କରିଛନ୍ତି।”
କଟକ ବସ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ଓଡିଶାର କଟକଠାରେ ବସ ଦୁର୍ଘଟଣା ଯୋଗୁ ପ୍ରାଣହାନୀ ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକପ୍ରକାଶ କରିଛନ୍ତି । “ଓଡିଶାର କଟକଠାରେ ବସ ଦୁର୍ଘଟଣା ଯୋଗୁ ଯେଉଁମାନେ ସେମାନଙ୍କ ପ୍ରିୟଜନଙ୍କୁ ହରାଇଛନ୍ତି ସେମାନଙ୍କ ପାଇଁ ମୁଁ ଶୋକପ୍ରକାଶ କରୁଛି । ଆହତମାନେ ଶୀଘ୍ର ଆରୋଗ୍ୟ ଲାଭ କରିବା ନେଇ ମୁଁ ଆଶାପ୍ରକାଶ କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବେଲାରୁଷ ରାଷ୍ଟ୍ରପତିଙ୍କ ଭାରତ ଗସ୍ତ ଅବସରରେ ସ୍ୱାକ୍ଷରିତ ଏମ୍ଓୟୁ/ଚୁକ୍ତିର ତାଲିକା

କ୍ରମିକ ସଂଖ୍ୟା ଏମ୍ଓୟୁର ସଂଖ୍ୟା/ଚୁକ୍ତି/ସନ୍ଧି ଭାରତୀୟ ଗଣତନ୍ତ୍ରର କ୍ରୀଡ଼ା ଏବଂ ଯୁବବ୍ୟାପାର ବିଭାଗ ଏବଂ ବେଲାରୁଷ ସାଧାରଣତନ୍ତ୍ରର ଶିକ୍ଷା ମନ୍ତ୍ରଣାଳୟ ମଧ୍ୟରେ ବୁଝାମଣାପତ୍ର ଧନ୍ଦାମୂଳକ ଶିକ୍ଷା ଏବଂ ତାଲିମ୍ କ୍ଷେତ୍ରରେ ସହଯୋଗ ପାଇଁ ଭାରତ ସରକାରଙ୍କ ଦକ୍ଷତା ବିକାଶ ଏବଂ ଉଦ୍ଯୋଗ ମନ୍ତ୍ରଣାଳୟ ଏବଂ ବେଲାରୁଷ ଶିକ୍ଷା ମନ୍ତ୍ରଣାଳୟ ମଧ୍ୟରେ ବୁଝାମଣାପତ୍ର ବୈଜ୍ଞାନିକ ଏବଂ ବୈଷୟିକ ସହଯୋଗ ଲାଗି ଭାରତୀୟ ଜାତୀୟ ବିଜ୍ଞାନ ଏକାଡେମୀ (ଆଇଏନ୍ଏସ୍ଏ) ଏବଂ ବେଲାରୁଷ ଜାତୀୟ ବିଜ୍ଞାନ ଏକାଡେମୀ ମଧ୍ୟରେ ଚୁକ୍ତି କୃଷି ଗବେଷଣା ଏବଂ ଶିକ୍ଷା କ୍ଷେତ୍ରରେ ସହଯୋଗ ଲାଗି ଭାରତୀୟ କୃଷି ଗବେଷଣା ପରିଷଦ, ନୂଆଦିଲ୍ଲୀ, ଭାରତ ଏବଂ ବେଲାରୁଷ ରାଷ୍ଟ୍ର କୃଷି ଏକାଡେମୀ, ଗୋର୍କି, ବେଲାରୁଷ ମଧ୍ୟରେ ବୁଝାମଣାପତ୍ର । ଏପ୍ରିଲ୍ 16, 2007ରେ ଭାରତ ସରକାରଙ୍କ କୃଷି ଏବଂ କୃଷକ କଲ୍ୟାଣ ମନ୍ତ୍ରଣାଳୟ ଏବଂ ବେଲାରୁଷ ସାଧାରଣତନ୍ତ୍ରର କୃଷି ଏବଂ ଖାଦ୍ୟ ମନ୍ତ୍ରଣାଳୟ ମଧ୍ୟରେ ସ୍ୱାକ୍ଷରିତ ଚୁକ୍ତିର ମୂଳଲେଖରେ ସଂଶୋଧନ 2018 – 2020 ମଧ୍ୟରେ ସଂସ୍କୃତି କ୍ଷେତ୍ରରେ ସହଯୋଗ ଲାଗି ଭାରତ ସରକାର ଏବଂ ବେଲାରୁଷ ସାଧାରଣତନ୍ତ୍ର ସରକାରଙ୍କ ମଧ୍ୟରେ ସହଯୋଗ କାର୍ଯ୍ୟକ୍ରମ ତୈଳ ଏବଂ ଗ୍ୟାସ କ୍ଷେତ୍ରରେ ଭାରତ ସରକାରଙ୍କ ପେଟ୍ରୋଲିୟମ ଏବଂ ପ୍ରାକୃତିକ ଗ୍ୟାସ ମନ୍ତ୍ରଣାଳୟ ଏବଂ ବେଲାରୁଷର ତୈଳ ଏବଂ ରସାୟନ କର୍ତ୍ତୃପକ୍ଷଙ୍କ ମଧ୍ୟରେ ବୁଝାମଣାପତ୍ର ଜେଏସଭି “Belzarubezhstroy”ଏବଂ ରାଷ୍ଟ୍ରୀୟ ନିର୍ମାଣ ନିଗମ ଲିଃ ମଧ୍ୟରେ ବୁଝାମଣାପତ୍ର ଜେଏସସି ବେଲାରୁଷ ପଟାସ୍ କମ୍ପାନୀ (ବିପିସି) ଏବଂ ଇଣ୍ଡିଆନ୍ ପଟାସ୍ ଲିଃ (ଆଇପିଏଲ୍) ମଧ୍ୟରେ ବୁଝାମଣାପତ୍ର । ଓଜେଏସସି, ମିନସ୍କ ଟ୍ରାକ୍ଟର ୱାର୍କ୍ସ ଏବଂ ଭାରତର ପୁଣେରେ ଥିବା କିର୍ଲୋସ୍କର ଅଏଲ୍ ଇଞ୍ଜିନ୍ସ ଲିଃ. ମଧ୍ୟରେ ସ୍ୱାକ୍ଷରିତ ଏମ୍ଓୟୁର କାର୍ଯ୍ୟକାରୀତା ପାଇଁ ଚୁକ୍ତି
ପ୍ରଧାନମନ୍ତ୍ରୀଙ୍କ ସମ୍ମୁଖରେ ସରକାରୀ କାର୍ଯ୍ୟକ୍ରମ ନେଇ ମତ ଉପସ୍ଥାପନା କଲେ ଯୁବ ପ୍ରଶାସନିକ ସେବା ଅଧିକାରୀ

ସହାୟକ ସଚିବ ଭାବେ ନିଯୁକ୍ତ ୨୦୧୪ ବ୍ୟାଚର ଯୁବ ଭାରତୀୟ ପ୍ରଶାସନିକ ସେବା ଅଧିକାରୀମାନେ ସେମାନଙ୍କ ଅନ୍ତିମ କାର୍ଯ୍ୟ ଅଧିବେଶନରେ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସମ୍ମୁଖରେ ନିଜ ନିଜର ଉପସ୍ଥାପନା ଓ ମତାମତ ରଖିଥିଲେ । ଅଧିକାରୀମାନଙ୍କ ଦ୍ଵାରା ଡିବିଟି, ସ୍ଵଚ୍ଛ ଭାରତ, ଇ-ନ୍ୟାୟାଳୟ, ପର୍ଯ୍ୟଟନ, ସ୍ଵାସ୍ଥ୍ୟ ଏବଂ ପ୍ରଶାସନରେ ଉପଗ୍ରହ କୌଶଳର ପ୍ରୟୋଗ ଭଳି ୮ଟି ନିର୍ଦ୍ଧାରିତ ବିଷୟ ଉପସ୍ଥାପନ କରାଯାଇଥିଲା । ଏହି ଅବସରରେ ପ୍ରଧାନମନ୍ତ୍ରୀ ଯୁବ ଅଧିକାରୀମାନଙ୍କୁ ସେମାନଙ୍କ ଦ୍ଵାରା କରାଯାଇଥିବା ସୁନ୍ଦର ଉପସ୍ଥାପନା ପାଇଁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ କେନ୍ଦ୍ର ସରକାରଙ୍କ ସହିତ ସହାୟକ ସଚିବ ଭାବେ ଭାରତୀୟ ପ୍ରଶାସନିକ ଅଧିକାରୀମାନଙ୍କୁ ଦାୟିତ୍ଵ ଦେବା ପଛରେ ପୁରୁଣା ଅନୁଭୂତି ଏବଂ ଯୁବ ପ୍ରାଣର ଉତ୍ସାହକୁ ଯୋଡିବାର ଲକ୍ଷ୍ୟ ରଖାଯାଇଥିଲା । ଯାହାର ପରିଣାମ ଆଜି ଦେଖିବାକୁ ମିଳିଛି ଏବଂ ଏହା ବେଶ୍ ସନ୍ତୋଷଜନକ । ଏକ ଟିମ ଭାବନାକୁ ସର୍ବଦା ପ୍ରାଥମିକତା ଦେଇ କାର୍ଯ୍ୟ କରିବାକୁ ଆହ୍ଵାନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ମିଳିତ ଭାବେ କାର୍ଯ୍ୟ କଲେ ସବୁ ଅସମ୍ଭବ ସମ୍ଭବ ହୋଇପାରିବ । ସେ କହିଥିଲେ ଯେ, ରାଜନୀତି କୋ÷ଣସି ନୀତି (Principle) ଉପରେ ନୁହେଁ । ରାଷ୍ଟ୍ରହିତ ଏବଂ ଗରିବଙ୍କୁ କ୍ଷତି ନ ପହଂଚାଇବା ଭଳି ନିଷ୍ପତ୍ତି ନେବା ଲାଗି ପ୍ରଧାନମନ୍ତ୍ରୀ ଭାରତୀୟ ପ୍ରଶାସନିକ ସେବାର ଯୁବ ଅଧିକାରୀମାନଙ୍କୁ ପରାମର୍ଶ ଦେଇଥିଲେ ।
ଭାରତ-କାନାଡ଼ା ମଧ୍ୟରେ ଏମ୍ଓୟୁ ନବୀକରଣକୁ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପରିଶିଷ୍ଟ-9 ର ଅବଧି ବୃଦ୍ଧି ପାଇଁ ମଞ୍ଜୁରି ଦିଆଯାଇଛି । ଏହି ଅବଧି 2011 ଏପ୍ରିଲ 1ରୁ 2016 ମାର୍ଚ୍ଚ ପର୍ଯ୍ୟନ୍ତ ଥିଲା । 1968 ନଭେମ୍ବରର ବୁଝାମଣା ପତ୍ରର ପରିଶିଷ୍ଟ-10ରେ ସ୍ୱାକ୍ଷର ମାଧ୍ୟମରେ ଭାରତ ସରକାର ଓ ଶାସ୍ତ୍ରୀ ଭାରତ-କାନାଡ଼ା ସଂସ୍ଥାନ(ଏସ୍ଆଇସିଆଇ) ମଧ୍ୟରେ ବୁଝାମଣା ପତ୍ରର ନବୀକରଣ ହୋଇଛି । ଅନୁମୋଦନ ପରେ ନିମ୍ନିଲିଖିତ ଗତିବିଧିର ମାର୍ଗ ପ୍ରଶସ୍ତ ହେବ… ଏ – ଶାସ୍ତ୍ରୀ ରିସର୍ଚ୍ଚ ଫେଲୋସିପ୍ ଓ ଗତିବିଧି କାର୍ଯ୍ୟକ୍ରମ 1. ଶାସ୍ତ୍ରୀ ରିସର୍ଚ୍ଚ ଫେଲୋସିପ୍ ଡକ୍ଟରେଟ୍ ରିସର୍ଚ୍ଚ ପୋଷ୍ଟ ଡକ୍ଟରାଲ ରିସର୍ଚ୍ଚ ସଂସ୍ଥାଗତ ସହଯୋଗାତ୍ମକ ଗବେଷଣା 2. ଶାସ୍ତ୍ରୀ ଗତିବିଧି କାର୍ଯ୍ୟକ୍ରମ ବି – ଅଧ୍ୟାପକ ଆବାସିକ କାର୍ଯ୍ୟକ୍ରମ(ନୂଆ) ସି – ବ୍ୟବସାୟିକ ଶିକ୍ଷା ପାଇଁ ଶିକ୍ଷକ ବିକାଶ କାର୍ଯ୍ୟକ୍ରମ(ନୂଆ ଡି – ଲାଇବ୍ରେରୀ କାର୍ଯ୍ୟକ୍ରମ ଭାରତୀୟ ବିଦ୍ୱାନଙ୍କ ଓ ସଂସ୍ଥା ପାଇଁ ଅନ୍ଲାଇନ୍ ପତ୍ରିକା ଇ – ସୁବିଧା କେନ୍ଦ୍ର ଓ ସୂଚନା ସେବା(ନୂଆ) 1. ସମ୍ବଳ କେନ୍ଦ୍ର (ଉଭୟ ଦେଶର ସଂସ୍ଥାନ ପାଇଁ ପ୍ରବେଶ ଓ ଲିଙ୍କେଜ୍ ପ୍ରଦାନ କରିବା ପାଇଁ) 2. କର୍ମଶାଳା,ସମ୍ମିଳନୀ ଓ ପରାମର୍ଶ 3. ଗବେଷଣା ସନ୍ଦର୍ଭ, ଦସ୍ତାବିଜ ଓ ରିପୋର୍ଟ ପ୍ରକାଶନ ମାନବ ସମ୍ବଳ ବିକାଶ ମନ୍ତ୍ରଣାଳୟର ସୁପାରିଶ୍ ଉପରେ ଏସ୍ଆଇସିଆଇ ଏହି ସମସ୍ତ ଗତିବିଧିର ଦାୟିତ୍ୱ ନେବ, ଯାହା ଦୁଇ ଦେଶ ମଧ୍ୟରେ ସହଯୋଗର ନୂଆ କ୍ଷେତ୍ର ଓ କାର୍ଯ୍ୟକ୍ରମ ଉପରେ ଆଧାରିତ ହେବ । ମାନବ ସମ୍ବଳ ବିକାଶ ମନ୍ତ୍ରଣାଳୟ ପରିଶିଷ୍ଟ-9 ପାଇଁ 5 ବର୍ଷର ଅବଧି 2016 ଏପ୍ରିଲ 1ରୁ 2012 ମାର୍ଚ୍ଚ 31 ତାରିଖ ପର୍ଯ୍ୟନ୍ତ 33.176 କୋଟି ଟଙ୍କା ଖର୍ଚ୍ଚକୁ ମଞ୍ଜୁରି ଦେଇଛି ।
ଗୋଟିଏ ବର୍ଷରେ ୧ ଲକ୍ଷ କୋଟି ଟଙ୍କା ମୂଲ୍ୟର ଅର୍ଡର ହାସଲ ପାଇଁ ଗଭର୍ଣ୍ଣମେଣ୍ଟ ଇ ମାର୍କେଟପ୍ଲେସ୍ (ଜିଇଏମ୍‌) କୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୧–୨୨ ଆର୍ଥିକ ବର୍ଷରେ ୧ଲକ୍ଷ କୋଟି ଟଙ୍କା ମୂଲ୍ୟର ସାମଗ୍ରୀ କ୍ରୟ ପାଇଁ ଗଭର୍ଣ୍ଣମେଣ୍ଟ ଇ ମାର୍କେଟପ୍ଲେସ୍ (ଜିଇଏମ୍‌) କୁ ପ୍ରଶଂସା କରିଛନ୍ତି । ସେ ଏହା ମଧ୍ୟ କହିଛନ୍ତି ଯେ ଜିଇଏମ ପ୍ଲାଟଫର୍ମ ୫୭% ଅର୍ଡର ମୂଲ୍ୟ ସହିତ ଏମଏସଏମଇ କ୍ଷେତ୍ରକୁ ସଶକ୍ତ କରୁଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଜାଣି ଖୁସି ଯେ ଜିଇଏମ୍‍ ଗୋଟିଏ ବର୍ଷରେ ୧ ଲକ୍ଷ କୋଟି ଟଙ୍କାର ଅର୍ଡର ହାସଲ କରିଛି! ଏହା ପୂର୍ବ ବର୍ଷ ତୁଳନାରେ ଏକ ଉଲ୍ଲେଖନୀୟ ବୃଦ୍ଧି । ଜିଇଏମ ପ୍ଲାଟଫର୍ମକୁ ଏମ୍‍ଏସଏମ୍‍ଇ କ୍ଷେତ୍ରରୁ ୫୭% ଅର୍ଡର ଆସିବା ସହିତ ଏହା ଏମଏସଏମଇକୁ ଅଧିକ ସଶକ୍ତ କରୁଛି ।”